Tarcisio Bertone
Tarcisio Bertone [tartš'iizjo bert'oone] (sündinud 2. detsembril 1934 Romano Canaveses, Itaalias) on roomakatoliku vaimulik. Alates 21. oktoobrist 2003 on ta kardinal, 15. septembrist 2006 kuni 15. oktoobrini 2013 oli ta Vatikani kardinal-riigisekretär ja alates 4. märtsist 2007 on camerlengo. Tarcisio Bertone sündis kaheksalapselise perekonna viienda lapsena, ristiti 9. detsembril 1934 ja liitus 1950. aastal salesiaanide vennaskonnaga. Tõotused andis ta 3. detsembril 1950 Torinos, novitsiaadi läbis Pinerolos. Vaimuliku ettevalmistuse sai Bertone Torino salesiaanide teoloogilises seminaris ja 1. juulil 1960 pühitseti ta preestriks. Hiljem spetsialiseerus Bertone kanoonilisele õigusele, kaitstes doktorikraadi teemal "Paavst Benedictus XIV ideed kiriku juhtimisest". Ta sidus oma elu ja karjääri salesiaanide kõrgema õppeasutusega Università Pontificia Salesiana di Roma, kus ta ka ise oli õppinud. Aastatel 1967–1976 oli ta seal moraaliteoloogia professor ja 1976–1991 kanoonilise õiguse professor. Õppejõu ameti kõrvalt täitis ta ülikoolis ka mitmeid administratiivseid ülesandeid: 1974–1976 teoloogia direktor, 1979–1985 kanoonilise õiguse teaduskonna dekaan ja 1987–1989 ülikooli prorektor. 1. juunil 1989 sai Tarcisio Bertonest Università Pontificia Salesiana di Roma rektor. Isa Bertone pidas külalisõppejõuna loenguid ka teistes Rooma ülikoolides ja tegeles vaimulikutööga Rooma kogudustes. Ta nõustas Rooma kuuriat kanoonilise õiguse küsimustes ja osales uue kanoonilise õiguse koodeksi väljatöötamises. 4. juunil 1991 nimetas paavst Johannes Paulus II Bertone Vercelli peapiiskopiks. Sellel ametikohal oli ta neli aastat (1991–1995). 13. juunil 1995 nimetati Tarcisio Bertone Usudoktriini Kongregatsiooni sekretäriks ja ta lahkus peapiiskopi ametist. 2000. aastal usaldas Johannes Paulus II just temale Fatima kolmanda saladuse avalikustamise. Uuesti sai temast peapiiskop 10. detsembril 2002, mil paavst nimetas ta Genova peapiiskopiks. Juba aasta aega hiljem, 2003. aastal valiti ta kardinalide kolleegiumisse, kui ta sai Santa Maria Ausiliatrice in via Tuscolana kardinalpreestriks. Aastal 2005 osales Bertone kardinalide kolleegiumi liikmena paavst Benedictus XVI valimisel. 22. juunil 2006 nimetas paavst Benedictus XVI Tarcisio Bertone Vatikani riigisekretäriks. Ta astus ametisse 15. septembril 2006, vahetades sellel ametikohal välja kardinal Angelo Sodano. 4. märtsil 2007 määrati ta camerlengoks. Kardinal Bertone valdab itaalia, inglise ja portugali keelt. Seoses Benedictus XVI Saksamaa visiidil Regenburgis peetud loengus kasutatud islamiriike ärritanud tsitaadiga teatas Bertone 16. septembril 2006, et paavstil on väga kahju, et muhameedlased pidasid tema märkusi islami kohta solvavaks. Ta kinnitas, et paavstil polnud kavatsust esitada keisri arvamusi islami kohta enda vaadetena. Ta lisas järgmisel päeval, et paavsti sügiseks kavandatud Türgi visiiti pole põhjust ära jätta. Ta kohtus 29. septembril 2006 Vatikanis välisriikide suursaadikutega. Ta viis 16. septembril 2007 Poolas läbi Stanisław Papczyński õndsakspühitsemise tseremoonia. Bertone määrati 10. mail 2008 Frascati kardinalpiiskopiks ja ta osales 2013 Franciscuse valimisel paavstiks.